**Ministru kabineta noteikumu projekta**

**„Meža inventarizācijas un Meža valsts reģistra informācijas aprites noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| 1. **Tiesību akta projekta izstrādes nepieciešamība** | | |
| 1. | Pamatojums | Meža likuma 34.panta pirmā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesiskais regulējums meža inventarizācijas un Meža valsts reģistra (turpmāk – MVR) informācijas aprites jomā noteikts Ministru kabineta 2013. gada 12.februāra noteikumos Nr.88„Meža inventarizācijas un Meža valsts reģistra informācijas aprites noteikumi” (turpmāk – noteikumi Nr.88). Tie nosaka meža inventarizācijas saturu un kārtību, kā arī gadījumus, kad veicama atkārtota meža inventarizācija, MVR uzturēšanas un meža inventarizācijas datu aktualizācijas kārtību, kā arī informāciju, ko meža īpašnieks vai tiesiskais valdītājs sniedz Valsts meža dienestam (turpmāk – VMD), un šīs informācijas sniegšanas kārtību.  Noteikumos Nr.88 ir jāizdara grozījumi saistībā ar mežaudzi raksturojošo parametru noteikšanu, meža inventarizācijas datu izvērtēšanas un reģistrēšanas kārtību MVR un atkārtotas meža inventarizācijas kārtību. Tā kā nepieciešamo grozījumu apjoms pārsniedz pusi no noteikumu Nr.88 apjoma, ir sagatavots jauns noteikumu projekts „Meža inventarizācijas un Meža valsts reģistra informācijas aprites noteikumi” (turpmāk – noteikumu projekts). Noteikumu projekts nemaina noteikumu Nr.88 būtību, bet precizē meža inventarizācijas un MVR datu uzturēšanas un aktualizēšanas kārtību.  **Meža inventarizācijas saturs un kārtība, atkārtota meža inventarizācija**  Atbilstoši Meža likuma 1.panta 24.punktam meža inventarizācija ir informācijas iegūšana par mežu un tam piegulošiem purviem, meža infrastruktūras objektiem, mežā ietilpstošiem pārplūstošiem klajumiem, purviem un laucēm konkrētā meža īpašumā vai valdījumā un iegūtās informācijas dokumentēšana.  Noteikumu projekts precizē, kuru valsts informācijas sistēmu datus par inventarizējamo zemes vienību, meža inventarizācijas veicējs izmanto meža inventarizācijas procesā, tostarp paredzot, kuri MVR dati izmantojami meža inventarizācijai, un nosakot no MVR saņemamo datu saturu un formātu, kā arī saņemšanas kārtību.  Noteikumu projektā noteikti Nekustamā īpašuma valsts kadastra informācijas sistēmas dati, kas meža inventarizācijas veicējam jāsaņem no Valsts zemes dienesta un jāizmanto inventarizācijai. Ņemot vērā mainīgo situāciju, aktuālo Nekustamā īpašuma valsts kadastra informācijas sistēmas datu izmantošana ir ļoti būtiska, tāpēc noteikumu projektā paredzēts, ka meža inventarizācijas veicējs norāda Nekustamā īpašuma valsts kadastra informācijas sistēmas datu saņemšanas datumu (5.pielikumā).  Atbilstoši Meža likuma 1.panta 28.punktam MVR ir valsts informācijas sistēma, kurā apkopo, glabā un aktualizē informāciju par mežu un tajā notikušo mežsaimniecisko darbību, tam piegulošiem purviem, meža infrastruktūras objektiem, mežā ietilpstošiem pārplūstošiem klajumiem, purviem un laucēm. Tomēr ar meža apsaimniekošanu ir saistīta arī citu valsts reģistru informācija, par kuras aktualitāti VMD nav atbildīgs. MVR ir redzama arī citu valsts reģistru informācija (par īpaši aizsargājamām teritorijām, mikroliegumiem, meliorācijas sistēmām un aktuālā informācija, kas saskaņā ar normatīvajiem aktiem tiek uzturēta citos valsts reģistros). Saskaņā ar normatīvajiem aktiem par šo informāciju atbild attiecīgās valsts informācijas sistēmas turētājs, tāpēc noteikumu projektā paredzēts, ka šo informāciju meža inventarizācijas veicējs iegūst no attiecīgā valsts reģistra, nevis izmanto MVR redzamos Nekustamā īpašuma valsts kadastra informācijas sistēmas datus, informāciju par īpaši aizsargājamām dabas teritorijām, mikroliegumiem, kā arī meliorācijas sistēmām.  Meža likuma 29.pants nosaka, ka meža īpašnieks savā īpašumā vai tiesiskajā valdījumā nodrošina pirmreizēju meža inventarizāciju un tās datus iesniedz VMD, kā arī vismaz reizi 20 gados un normatīvajos aktos noteiktajos citos gadījumos veic atkārtotu meža inventarizāciju. Praksē bieži vien rodas neskaidrības attiecībā uz pirmreizējo un atkārtotu meža inventarizāciju. Tā kā meža inventarizācijas datu ievākšanā nav būtiskas atšķirības, noteikumu projektā netiek lietots termins „pirmreizējā meža inventarizācija”, visos gadījumos nosakot vienādu meža inventarizācijas saturu un kārtību. Paredzēts, ka turpmāk jebkura meža inventarizācija notiks noteikumu projekta II nodaļā noteiktajā kārtībā, izmantojot iepriekš MVR reģistrēto informāciju un inventarizējot visu zemes vienību vai atsevišķus nogabalus.  Noteikumu projektā precizēti gadījumi, kad zemes vienībai obligāti veicama atkārtota meža inventarizācija. Atkārtota meža inventarizācija nepieciešama, ja tiek izgatavots jauns zemes vienības zemes robežu un situācijas plāns un zemes vienībā tiek apvienota vai sadalīta meža zeme vai tiek pārtraukta dzīvnieku turēšana iežogotā platībā. Inventarizēt iespējams visu zemes vienību vai tikai sadalītos vai apvienotos nogabalus. Ja meža īpašnieks vai tiesiskais valdītājs ir noslēdzis vienošanos ar VMD par meža inventarizācijas datu iesniegšanu un mainīšanu tiešsaistē, tas zemes vienību sadalīšanas un apvienošanas dēļ neveic atkārtotu meža inventarizāciju, bet sadala un apvieno nogabalus tiešsaistē. Savukārt, ja tiek izgatavots jauns zemes vienības zemes robežu un situācijas plāns, bet zemes vienībā netiek apvienota vai sadalīta meža zeme vai ja tiek mainīts kadastra apzīmējums zemes vienībai, jauna inventarizācija nav nepieciešama, bet meža īpašniekam vai tiesiskajam valdītājam būs jāinformē VMD par zemes vienības kadastra apzīmējuma maiņu. Saņemot no Valsts zemes dienesta aktuālo Nekustamā īpašuma valsts kadastra informācijas sistēmas informāciju, VMD iegūst informāciju tikai par jaunajiem zemes vienības kadastra apzīmējumiem, taču nav iespējams izsekot, kāds zemes vienības kadastra apzīmējums ir bijis pirms zemes vienības sadalīšanas vai apvienošanas. Tāpēc, lai nodrošinātu MVR datu izsekojamību, ir nepieciešams uzzināt gan veco, gan jauno zemes vienības kadastra apzīmējumu. Līdz ar informācijas sistēmu uzlabojumiem tad, kad informācijas sistēmas būs salāgotas tā, ka iestādes, savstarpēji sadarbojoties, šo informāciju varēs iegūt, šāda informācija no zemes īpašnieka vai tiesiskā valdītāja vairs netiks prasīta.  Noteikumu projektā precizēts spēkā esošais nosacījums par to, ka meža inventarizācijas veicējs mežu konkrētā zemes vienībā inventarizē, ja īpašuma robežas (robežstigas, robežzīmes) meža zemē ierīkotas atbilstoši Civillikumam un normatīvajiem aktiem par zemes kadastrālo uzmērīšanu. Ja meža īpašnieks nav uzturējis nekustamā īpašuma robežas atbilstoši normatīvajiem aktiem par zemes kadastrālo uzmērīšanu un tās mežā nav identificējamas, meža īpašnieks vai tiesiskais valdītājs veic robežzīmju atjaunošanu vai noteikšanu normatīvajos aktos par zemes kadastrālo uzmērīšanu noteiktajā kārtībā. Civillikuma 1100.pants nosaka, ka mežos un ar krūmiem aizaugušās platībās starp zemes gabaliem katram zemes īpašniekam jāierīko un jātur tīra līdz vienu metru plata robežstiga, kurai jānodrošina redzamība starp divām blakus esošām robežzīmēm. Robežstiga ierīkojama, izcērtot tajā augošos kokus vai arī iezīmējot ar noturīgu krāsu robežstigu norobežojošos augošos kokus. Meža īpašnieks vai tiesiskais valdītājs ir pilnībā atbildīgs par to, vai zemes vienības robeža atbilst prasībām normatīvajos aktos par kadastrālo uzmērīšanu. Saskaņā ar normatīvajiem aktiem par kadastrālo uzmērīšanu, VMD kompetencē nav izvērtēt robežu atbilstību, VMD, veicot pārbaudi mežā, izvērtē tikai to, vai robežstiga ir uzturēta tīra un nodrošināta redzamība starp divām blakus esošām robežzīmēm.  Pirms meža inventarizācijas uzsākšanas meža inventarizācijas veicējam ir jāizvērtē Nekustamā īpašuma valsts kadastra informācijas sistēmas teksta datos norādītā atzīme par zemes vienības robežu savstarpēju neatbilstību ar blakus esošās zemes vienības robežu. Meža inventarizācijas veicējs papildu informāciju – dokumentus par zemes robežu neatbilstību – var pieprasīt zemes īpašniekam vai tiesiskajam valdītājam vai ar dokumentiem, uz kuriem pamatojoties izdarīta atzīme par zemes robežu neatbilstību, bez maksas iepazīties Valsts zemes dienesta arhīvā. Ja zemes robežu neatbilstība konstatēta zemes robežposmā, kas robežojas ar meža zemi, zemes īpašniekam vai tiesiskajam valdītājam jāvēršas pie zemes kadastrālajā uzmērīšanā sertificētas personas zemes robežu neatbilstības novēršanai. Zemes vienības robežpunktu koordinātu neatbilstība un starpgabalu veidošanās starp zemes vienībām nav par pamatu meža inventarizācijas ierobežošanai. Tad meža inventarizāciju var veikt, ja meža inventarizācijas lietā ievieto un iesniedz VMD aktu par robežu neatbilstību, no kura meža inventarizācijas veicējs ir konstatējis, ka atzīme par zemes robežu neatbilstību neattiecas uz meža zemi vai ka atzīmes iemesls ir starpgabalu veidošanās starp zemes vienībām. Aktu par robežu neatbilstību ir sagatavojis Valsts zemes dienests atbilstoši Ministru kabineta 2012. gada 10. aprīļa noteikumu Nr. 263 “Kadastra objekta reģistrācijas un kadastra datu aktualizācijas noteikumi” 134. punktam vai zemes kadastrālajā uzmērīšanā sertificēta persona atbilstoši Ministru kabineta 2011. gada 27. decembra noteikumu Nr. 1019 “Zemes kadastrālās uzmērīšanas noteikumi” 56.punktam. Ja aktu sagatavojusi zemes kadastrālajā uzmērīšanā sertificētā persona, tad meža inventarizācijas veicējs to var saņemt no meža īpašnieka vai tiesiskā valdītāja vai Valsts zemes dienesta, kurš glabā šā akta oriģinālu, bet, ja aktu sagatavojusi Valsts zemes dienesta teritoriālā struktūrvienība, to var saņemt Valsts zemes dienestā vai no meža īpašnieka vai tiesiskā valdītāja.  Ar 2015.gada 1.janvāri stājās spēkā grozījumi Meža likuma [3.panta](http://likumi.lv/doc.php?id=2825#p3) pirmās daļas 2.punktā, kas paredz šā punkta izteikšanu jaunā redakcijā, nosakot, ka Meža likuma objekts ir arī citas zemes lietošanas kategorijas zeme 0,5 hektāru un lielākā platībā, ja uz tās ir izveidojusies mežaudze ar koku vidējo augstumu vismaz pieci metri un šīs mežaudzes šķērslaukums ir vienāds ar minimālo šķērslaukumu vai lielāks par to. Meža inventarizācijas veicējs inventarizē visu meža zemi zemes vienībā, arī to zemi, kurā mežs ir ieaudzis, bet Nekustamā īpašuma valsts kadastra informācijas sistēmā vēl nav reģistrēts mežs. Tāpēc zemes īpašniekam vai tiesiskajam valdītājam par zemes tālāko izmantošanu mežsaimniecībā vai lauksaimniecībā ir jāizlemj līdz meža inventarizācijai. Par zemi, kas līdz tam nav bijusi reģistrēta kā mežs, meža inventarizācijas veicējs sagatavo paziņojumu par zemes lietošanas veida izmaiņām (7. pielikums) un to nodod meža īpašniekam vai tiesiskajam valdītājam, lai īpašnieks uzzinātu, ka aizaugusī lauksaimniecības zeme tiks reģistrēta kā mežs un turpmāk ir apsaimniekojama kā mežs. Sagatavoto paziņojumu par zemes lietošanas veida izmaiņām meža īpašnieks vai tiesiskais valdītājs iesniedz VMD. Sagatavojot paziņojumu par zemes lietošanas veida izmaiņām, nemaina Nekustamā īpašuma valsts kadastra informācijas sistēmas kadastra teksta datos reģistrēto zemes vienības platību. Pēc Valsts zemes dienesta informācijas, līdz 23.11.2015. pēc mērniecības veida valstī bija uzmērītas 47,5 % no visām zemes vienībām, tostarp lauku apvidū –  ap 20 %, ierādītas 36,5 % no visām zemes vienībām un 16 % – projektētas no visām zemes vienībām. Tā kā atbilstoši noteikumu projekta 3.pielikumam meža inventarizācijas rādītāji pamatā tiek noteikti ar 10 % precizitāti, paredzēts, ka paziņojumu sagatavo tikai tad, ja zemes lietošanas veida “mežs” faktiskā platība zemes vienībā atšķiras no Nekustamā īpašuma valsts kadastra informācijas sistēmā reģistrētajiem teksta datiem vairāk nekā par 10 %. Lai saskaņotu kārtību attiecībā uz datu apmaiņu starp VMD un Valsts zemes dienestu, 10 % precizitātes nosacījumu nepieciešams attiecināt arī uz zemes vienības datu aktualizāciju Nekustamā īpašuma valsts kadastra informācijas sistēmā. Tāpēc, izdarot citus grozījumus Ministru kabineta 2012.gada 10.aprīļa noteikumos Nr.263 “Kadastra objekta reģistrācijas un kadastra datu aktualizācijas noteikumi”, ir jāprecizē arī 74.punkts, patlaban noteikto 5 % precizitāti aizstājot ar 10 % precizitāti.  Meža likuma 29.panta pirmajā daļā noteikts, ka meža īpašniekam vai tiesiskajam valdītājam meža inventarizācija jāveic vismaz reizi 20 gados. Tomēr mēdz būt situācijas, kad starplaikā starp inventarizācijām (kad inventarizē visu zemes vienībā esošo meža zemi) ir nepieciešams inventarizēt atsevišķus nogabalus. Atsevišķus nogabalus starpinventarizācijas periodā inventarizē saskaņā ar noteikumu projekta 37.punktu, neinventarizējot visu zemes vienībā esošo meža zemi.  Saskaņā ar Meža likuma 31.panta 2.punktu par mežu neuzskata atsevišķi no meža esošu platību, kas atbilst meža definīcijai likuma 1.panta 34.punkta izpratnē un ir mazāka par 0,5 hektāriem. Atbilstoši Meža likuma Pārejas noteikumu 33.punktam iepriekšminēto prasību neattiecina uz zemi, kas līdz 2012.gada 1.janvārim Nekustamā īpašuma valsts kadastra informācijas sistēmā ir reģistrēta kā mežs. Noteikumu projektā precizēta prasība meža inventarizācijā saglabāt MVR iekļautu, atsevišķi no meža esošu platību, kas ir mazāka par 0,5 ha un atbilst meža definīcijai.  Meža inventarizācijas veicējs meža zemi sadala nogabalos. Noteikumu projektā precizēta norma attiecībā uz nogabala izdalīšanu. Paredzēts, ka nogabalu, kura platība ir mazāka par 0,3 hektāriem (arī nenoapaļojot līdz vienai zīmei aiz komata), pieļaujams pievienot blakus esošam nogabalam, ja apvienojamajiem nogabaliem nav noteikti atšķirīgi apsaimniekošanas ierobežojumi, tā dodot iespēju meža inventarizācijas veicējam izvairīties no nepamatoti mazu meža nogabalu nodalīšanas.  Noteikumu projektā lietotais jēdziens „atšķirīgi apsaimniekošanas ierobežojumi” attiecas uz platībām, kurās normatīvajos aktos noteiktajā kārtībā noteikti speciāli apsaimniekošanās ierobežojumi. Piemēram, īpaši aizsargājamās dabas teritorijas dabas lieguma zonās, ir aizliegts cirst kokus galvenajā cirtē un rekonstruktīvajā cirtē, virszemes ūdensobjektu aizsargjoslās, 50 metru platā joslā aizliegtas kailcirtes. Paredzēts, ka ekoloģisko koku grupas aizņemtā platība, ja tā nepārsniedz 0,3 hektārus, nav nodalāma atsevišķā nogabalā.  Kā atsevišķus nogabalus nenodala meža infrastruktūras objektus – kvartālstigas, mineralizētās joslas, dabiskās brauktuves un meliorācijas kadastrā nereģistrētus grāvjus – un to platību iekļauj šķērsojošā nogabala meža platībā. Tas tiek darīts tāpēc, ka tie ir šauri lineāri objekti, kas atbilst meža definīcijai, jo attālums starp šo līniju malām ir neliels, koku vainagi mēdz saslēgties, tāpēc nav pamata tos izdalīt kā atsevišķu teritoriju. Atbilstoši meliorācijas jomas normatīvajiem aktiem, lai grāvi uzskatītu par meliorācijas objektu, tas ir jāizvērtē meliorācijas jomā sertificētai personai un jāreģistrē meliorācijas kadastrā. Tāpēc meliorācijas kadastrā nereģistrētus grāvjus nenodala kā meliorācijas objektus. Meliorācijas kadastrā nereģistrēti grāvji parasti ir šauri grāvji, bez atbērtnes (atbērtnē kokus drīkst izcirst tikai Meliorācijas kadastrā reģistrētiem grāvjiem). Arī šīs teritorijas atbilst meža definīcijai un ir ieskaitāmas meža nogabala platībā. Tāpēc kvartālstigas, mineralizētās joslas, dabiskās brauktuves un meliorācijas kadastrā nereģistrēti grāvji atbilst Ministru kabineta 2007.gada 21.augusta noteikumos Nr.562 “Noteikumi par zemes lietošanas veidu klasifikācijas kārtību un to noteikšanas kritērijiem” noteiktajiem meža kritērijiem – tā ir zeme, kurā dominē koki visās attīstības stadijās, kuru augstums konkrētajā vietā var sasniegt vismaz septiņus metrus un kuru pašreizējā vai potenciālā vainagu projekcija ir vismaz 20 procenti no mežaudzes aizņemtās platības. Attiecībā uz meliorācijas kadastrā reģistrētiem grāvjiem, izdarot grozījumus Ministru kabineta 2007.gada 21.augusta noteikumos Nr.562 “Noteikumi par zemes lietošanas veidu klasifikācijas kārtību un to noteikšanas kritērijiem”, nepieciešams precizēt, ka mežā par ūdensobjektu zemi reģistrē tikai tos grāvjus, kas ir reģistrēti Meliorācijas kadastrā. Paredzēts, ka tajās zemes vienībās, par kurām dati tiek iesniegti tiešsaistē (meža īpašniekam vai tiesiskajam valdītājam ir šo noteikumu 50.2.2.apakšpunktā minētās tiesības), mežaudzi var sadalīt vairākos nogabalos arī plānotas koku ciršanas dēļ. Tajās zemes vienībās, par kurām meža inventarizācijas dati netiek iesniegti tiešsaistē, plānota koku ciršana nevar būt par pamatu mežaudzes sadalīšanai meža inventarizācijas laikā.  Noteikumu projektā precizēta iepriekš MVR reģistrētā mežaudzes valdošās koku sugas vecuma nomaiņas kārtība. Paredzēts, ka valdošās koku sugas vecumu maina, ja salīdzinājumā ar aktuālajiem MVR datiem mežaudzes valdošās koku sugas vecums pārsniedz noteikumu projekta 3.pielikuma 1.tabulā noteikto pieļaujamo novirzi. Šajos gadījumos, nosakot valdošās koku sugas vecumu, turpmāk nebūs jāiesniedz vismaz piecu valdošās koku sugas vidējo koku vecuma mērījumi. Savukārt, ja salīdzinājumā ar aktuālajiem MVR datiem mežaudzes valdošās koku sugas vecums nepārsniedz noteikumu projekta 3.pielikuma 1.tabulā noteikto pieļaujamo novirzi, valdošās koku sugas vecumu pieļaujams mainīt, ja mežaudzes valdošās koku sugas vecums tiek noteikts, izmantojot 4.pielikumā minēto metodiku un iesniedzot mežaudzes valdošās koku sugas vecuma mērījumus. Mērījumus veic ar Preslera pieauguma svārpstu koku vecuma noteikšanai. Noteikumu projektā paredzēti atsevišķi gadījumi, kad iepriekšminētie mērījumi nav nepieciešami.  Noteikumu projekts precizē saglabājamās pazīmes: precizēta atzīme par meža reproduktīvā materiālu, izlases cirtes pēdējo veikšanas gadu, mežaudzes izcelšanās veidu un atzīme par VMD izsniegtu atļauju dzīvnieku turēšanai nebrīvē. Svītrota atzīme par atjaunojamo platību, līdz atjaunojamās platības valdošās koku sugas koku vidējais augstums sasniedz 10 metrus, un atzīme par nepieciešamību kopt jaunaudzi atbilstoši normatīvajiem aktiem par meža atjaunošanu, meža ieaudzēšanu un plantāciju mežiem.  Meža inventarizācijas veicējs izdalītos nogabalus un meža infrastruktūras objektus attēlo meža zemju plānā – digitālā kartē, kas parāda nogabalu savstarpējo novietojumu zemes vienībā. Nogabalu novietojumu attēlo no Nekustamā īpašuma valsts kadastra informācijas sistēmas saņemtajos telpiskajos datos – kadastra kartē.  Atbilstoši Nekustamā īpašuma valsts kadastra likuma 4. un 41.pantam Kadastra telpiskie dati ir Kadastra karte un kadastra objekta kadastrālās uzmērīšanas telpiskie dati. Kadastra objektus telpiski attēlo Kadastra kartē. Kadastra kartē drīkst izlīdzināt nekustamā īpašuma objektu vai zemes vienības daļu robežu datus.  VMD ar 2016. gadu pāriet uz informācijas sistēmu, kas balstīta uz telpiskajiem datiem un tai par pamatu ir Kadastra telpiskie dati – Kadastra karte. MVR informācija par platību būs atbilstoša meža inventarizācijas veicēja Kadastra kartē telpiski attēlotajiem meža zemes nogabaliem. Tā kā Kadastra kartē zemes vienības robežu dati ir izlīdzināti ar noteiktu pieļaujamo atšķirību, arī meža inventarizācijas veicējs meža zemes plānu izgatavo uz kadastra kartes pamata, izlīdzinot meža zemes plāna informāciju.  Noteikumu projektā precizēta informācijas attēlošanas kārtība meža zemes plānā. Paredzēts, ka autoceļu un meliorācijas kadastrā reģistrētu grāvi meža inventarizācijas veicējs attēlo meža zemes plānā kā līniju, norādot platumu. Autoceļa un meliorācijas kadastrā reģistrēta grāvja platumu nosaka, informāciju iegūstot no attiecīgā reģistra vai, ja tāda nav pieejama, veicot mērījumus dabā. Meliorācijas kadastrā reģistrētu grāvju un regulētu ūdensteču platumu nosaka, ietverot arī atbērtnes un bermas platību. Autoceļa platumu nosaka, ietverot ceļa zemes nodalījuma joslas platību. Likuma „Par autoceļiem” 27.1 panta pirmajā daļā noteikts, ka valsts, pašvaldību un komersantu autoceļu būvniecībai, uzturēšanai un aizsardzībai tiek noteikta ceļu zemes nodalījuma josla. Saskaņā ar minētā panta otrās daļas 5.punktu komersantu autoceļu ceļu zemes nodalījuma joslas minimālais platums vienas brauktuves autoceļam ar klātnes platumu līdz 8 metriem ir 9,5 metri no autoceļa ass uz katru pusi.  Atbilstoši likuma „Par autoceļiem” 2.panta pirmajai daļai autoceļš ir kompleksa inženierbūve ārpus pilsētas robežām, kas izmantojama transportlīdzekļu satiksmei ar noteikto ātrumu normatīvos paredzētajām slodzēm un gabarītiem.  Dabiskā brauktuve atbilstoši Meža likuma 1.panta 9.punktam ir ne vairāk kā četrus metrus plata neizbūvēta brauktuve meža apsaimniekošanas un aizsardzības vajadzībām.  VMD iestādes tīmekļa vietnē publisko meža inventarizācijas datu sagatavošanas un eksportējamo datu failu nosacījumus (klasifikatorus, struktūras, formātus) un ar Zemkopības ministriju saskaņotu kārtību un algoritmus mežaudzes sekundāro parametru aprēķināšanai un aktualizācijai.  Noteikumu projekta 25.punktā ir norādīti visi dokumenti, kurus sagatavo meža inventarizācijas veicējs un nodod meža īpašniekam vai tiesiskajam valdītājam. Noteikumu projekta 25.2.1.apakšpunktā minētos nogabala raksturojošos rādītājus, kas sagatavoti atbilstoši noteikumu projekta 6.pielikumam, meža inventarizācijas veicējs sagatavo un nodod meža īpašniekam vai tiesiskajam valdītājam, un tie pēc tam paliek meža īpašnieka vai tiesiskā valdītāja rīcībā un nav arī jāiesniedz VMD. Ja meža īpašniekam vai tiesiskajam valdītājam atbilstoši 6.pielikumam sagatavoti nogabalu raksturojošie rādītāji nav nepieciešami (piemēram, ja meža īpašnieks vai tiesiskais valdītājs informāciju iegūst no VMD tiešsaistē vai arī izmanto no VMD saņemto aktuālo MVR informāciju, kas meža īpašniekam vai tiesiskajam valdītājam reizi gadā pienākas bez maksas), tad, pasūtot meža inventarizāciju, meža īpašnieks vai tiesiskais valdītājs var inventarizācijas veicējam norādīt, ka 6.pielikums viņam nebūs vajadzīgs un inventarizācijas veicējs var to nesagatavot.  Meža īpašniekam vai tiesiskajam valdītājam sešu mēnešu laikā no inventarizācijas lietas sagatavošanas datuma jāiesniedz VMD iesniegums meža inventarizācijas datu reģistrēšanai MVR un tam pievienojamie dokumenti.  Saskaņā ar Meža likuma 29.panta ceturto daļu par meža inventarizācijas datu patiesumu ir atbildīgs meža inventarizācijas veicējs. Tāpēc noteikumu projektā paredzēts, ka nogabalu raksturojošos rādītājus (datnes, kas sagatavotas atbilstoši VMD publiskotajiem klasifikatoriem) un meža zemju plānu meža inventarizācijas veicējs nosūta VMD elektroniskā formā uz VMD struktūrvienības e-pasta adresi. Meža inventarizācijas veicējs datnes nesūta uz VMD, bet tikai nodod meža īpašniekam vai tiesiskajam valdītājam, ja meža īpašnieks vai tiesiskais valdītājs meža inventarizācijas datus (tostarp iepriekšminētās datnes) iesniedz MVR tiešsaistē. VMD no meža inventarizācijas veicēja saņemtās datnes izskata tikai pēc tam, kad no meža īpašnieka vai tiesiskā valdītāja saņemts iesniegums datu reģistrēšanai MVR.  Noteikumu projekts paredz arī pārejas periodu, nosakot, ka meža inventarizācijas lietas, kas sagatavotas pirms šo noteikumu spēkā stāšanās dienas, ir derīgas iesniegšanai VMD sešus mēnešus pēc šo noteikumu spēkā stāšanās dienas. Pārejas periodā, ja meža inventarizācijas veicējs meža inventarizācijas lietu būs sagatavojis saskaņā ar iepriekš lietotajiem algoritmiem mežaudzes sekundāro parametru aprēķināšanai, mežaudzes sekundārie parametri pēc meža inventarizācijas reģistrēšanas MVR var mainīties. Meža īpašnieks šo informāciju var iegūt bez maksas no VMD.  Noteikumu projektā vairs nav noteikti gadījumi, kad VMD atsaka meža inventarizācijas datu pievienošanu MVR, bet gan paredzēts, ka VMD izvērtē iesniegtos meža inventarizācijas datus un pieņem lēmumu par to reģistrēšanu MVR vai par pamatotu reģistrācijas atteikumu, ja iesniegtie meža inventarizācijas dati neatbilst šo noteikumu prasībām vai situācijai dabā. Atšķirībā no spēkā esošās kārtības gadījumos, kad tiek pieņemts lēmums par atteikumu meža inventarizācijas datus reģistrēt MVR, informācija par atteikumu sertifikācijas institūcijai, kura atbilstoši normatīvajiem aktiem par meža inventarizācijas veicēju sertifikāciju un sertificēto personu darbības uzraudzību meža inventarizācijas veicējam izsniegusi sertifikātu, tiks nosūtīta nevis uzreiz, bet tikai tad, kad lēmums kļuvis neapstrīdams Valsts meža dienesta likumā un Administratīvā procesa likumā noteiktajā kārtībā. Lēmums par meža inventarizācijas reģistrēšanu MVR tiek paziņots ar publikāciju VMD tīmekļa vietnē.  **MVR un tā uzturēšana**  MVR ir valsts informācijas sistēma, kurā apkopo, glabā un aktualizē informāciju par mežu un tajā notikušo mežsaimniecisko darbību, tam piegulošiem purviem, meža infrastruktūras objektiem, mežā ietilpstošiem pārplūstošiem klajumiem, purviem un laucēm. Valsts informācijas sistēma ir strukturizēts informācijas tehnoloģiju un datubāzu kopums, kuru lietojot tiek nodrošināta valsts funkciju izpildei nepieciešamās informācijas ierosināšana, radīšana, apkopošana, uzkrāšana, apstrādāšana, izmantošana un iznīcināšana. MVR izveidots VMD funkciju – meža apsaimniekošanu un izmantošanu un medības reglamentējošo normatīvo aktu ievērošanas uzraudzības funkcijas, meža ugunsdzēsības funkcijas, kā arī tirgus dalībnieku, kas laiž tirgū kokmateriālus un koka izstrādājumus, tirgotāju un pārraudzības organizāciju uzraudzības funkcijas – izpildei nepieciešamās informācijas nodrošināšanai.  Atbilstoši Zemkopības ministrijas noslēgtajam līgumam par „VMD Ģeogrāfiskās informācijas sistēmas modernizāciju” VMD ir modernizējis MVR informācijas sistēmu. Līdz ar sistēmas ieviešanu ir apvienoti MVR ģeogrāfiskie un tekstuālie dati. Turpmāk visi objekti, kuru identifikācija un uzraudzība dabā balstīta uz konkrētu teritoriju, tiks uzturēti arī kā ģeogrāfiski objekti. Tāpēc noteikumu projektā paredzēts, ka mežaudzes sekundāros rādītājus, tostarp nogabala platību, pamatojoties uz iesniegtajiem datiem, aprēķina VMD. Nogabala ģeogrāfiskā platība tiks izmantota VMD administratīvo lēmumu pieņemšanā. Jaunā informācijas sistēma turpmāk nodrošinās arī dažādu „saglabājamo pazīmju” izsekojamību, piemēram, dabas aizsardzības atzīmes par īpaši aizsargājamām dabas teritorijām un mikroliegumiem tiks ņemtas no Dabas aizsardzības pārvaldes sistēmas „Ozols”. Savukārt mežaudzes sastāvs gan inventarizācijas pievienošanas gaitā, gan ikgadējā aktualizācijā tiks aprēķināts no nogabalu raksturojošajiem pamatrādītājiem.  Noteikumu projektā precizēta MVR uzturēšanas un meža inventarizācijas datu aktualizācijas kārtība, skaidri norādot, kurš var ierosināt izmaiņu izdarīšanu MVR reģistrētajos meža inventarizācijas datos.  Noteikumu projekts paredz, ka dati tiek mainīti tad, kad tiek konstatēts, ka tie atšķiras no situācijas dabā vairāk nekā par noteikto pieļaujamo novirzi, vai arī tad, ja mežaudzi raksturojošie rādītāji tiek uzmērīti ar precīzāku 4.pielikumā noteikto metodiku. Noteikumu projekts paredz, ka MVR reģistrēto meža inventarizācijas datu precizēšana gadījumos, kad meža īpašnieks vai tiesiskais valdītājs konstatē, ka tie no situācijas apvidū atšķiras vairāk nekā par noteikumu projekta 3.pielikuma 1.tabulā noteikto pieļaujamo novirzi, ir maksas pakalpojums. Šādu maksas pakalpojumu saskaņā ar Ministru kabineta 2013. gada 17. septembra noteikumiem Nr.883 „Valsts meža dienesta maksas pakalpojumu cenrādis” VMD ir sniedzis arī līdz šim. Tomēr, tā kā nevienā normatīvajā aktā nav skaidri pateikts, kuros gadījumos MVR reģistrēto meža inventarizācijas datu precizēšana ir maksas pakalpojums un kuros gadījumos VMD tos precizē, pildot savas tiešās funkcijas, ir skaidri jānosaka, kad MVR reģistrēto meža inventarizācijas datu precizēšana ir maksas pakalpojums, lai nebūtu pārpratumu normatīvo aktu piemērošanā.  Noteikumu projektā precizēta kārtība par MVR informācijas lietošanu tiešsaistē. Pēc VMD informācijas sistēmas modernizācijas ir būtiski uzlabojusies iespēja meža īpašniekiem nodrošināt piekļuvi MVR reģistrētajiem datiem par konkrēto meža īpašumu. VMD turpmāk nodrošinās šādu MVR datu lietošanu tiešsaistē:  1) bezmaksas datu apskati un lejupielādi. Lai saņemtu šo pakalpojumu, meža īpašniekam vai tiesiskajam valdītājam tiek piešķirts informācijas sistēmas lietotāja pieslēguma konts. Meža īpašniekam vai tiesiskajam valdītājam būs iespēja tiešsaistē apskatīties aktuālo (tekstuālo un ģeogrāfisko datu) informāciju par savu mežu, kā arī lejupielādēt nogabalu raksturojošo rādītāju apkopojumu (izdruku) un meža zemes plānu digitālā formātā*.* Šo pakalpojumu VMD sniegs bez maksas. Atbilstoši Valsts pārvaldes iekārtas likuma 54.pantam iestādes sadarbojas, lai veiktu savas funkcijas un uzdevumus un iestāžu sadarbība notiek bez maksas. Tāpēc MVR datu bezmaksas lietošana tiešsaistē attiecas arī uz valsts pārvaldes un zinātniskajām institūcijām, kurām šo datu izmantošana nepieciešama ar normatīvajiem aktiem noteiktu pienākumu pildīšanai;  2) par maksu saskaņā ar VMD maksas pakalpojumu cenrādi datu lietošanu tiešsaistē ar datu apskati, lejupielādi un iesniegumu, paziņojumu un pārskatu par mežsaimniecisko darbību augšupielādi. Lai saņemtu šo pakalpojumu, meža īpašniekam vai tiesiskajam valdītājam tiek piešķirts informācijas sistēmas lietotāja pieslēguma konts. Meža īpašniekam vai tiesiskajam valdītājam būs iespēja tiešsaistē apskatīties aktuālo informāciju par savu mežu, kā arī lejupielādēt meža inventarizācijas datu nogabalu raksturojošo rādītāju apkopojumu (izdruku) un meža zemes plānu digitālā formātā, augšupielādēt iesniegumus, paziņojumus un pārskatus par mežsaimniecisko darbību, piemēram, iesniegumus koku ciršanas apliecinājuma saņemšanai, pārskatus par jaunaudžu kopšanu vai meža atjaunošanu;  3) par maksu saskaņā ar VMD maksas pakalpojumu cenrādi noslēdzot vienošanos ar VMD, ja sistēmas dati lietojami tiešsaistē. Šis pakalpojums meža īpašniekam vai tiesiskajam valdītājam dos iespēju, pielāgojot savu informācijas sistēmu, pieslēgties MVR sistēmai un apskatīt informāciju par savu mežu, lejupielādēt un augšupielādēt MVR informāciju, iesniegt meža inventarizācijas datus, iesniegumus koku ciršanai un pārskatus. Izmantojot šo pakalpojumu, tie meža īpašnieki vai tiesiskie valdītāji, kas MVR datus aktualizē tiešsaistē, varēs mainīt MVR datus – nogabala numuru, platību un konfigurāciju, kā arī sadalīt nogabalus (neinventarizējot pārējos nogabalu aprakstošos rādītājus) saimnieciskās darbības vai zemes vienību sadalīšanas vai apvienošanas dēļ. Par to, kā meža īpašnieki vai tiesiskie valdītāji MVR datus aktualizē informācijas sistēmā, paredzēts slēgt vienošanos ar VMD. Paredzams, ka šādu vienošanos slēgs tie meža īpašnieki vai tiesiskie valdītāji, kuru īpašumā vai tiesiskajā valdījumā ir liela meža platība un kuri uztur savas meža datubāzes. Ja meža īpašnieks vai tiesiskais valdītājs nav noslēdzis vienošanos par meža inventarizācijas datu iesniegšanu un MVR datu precizēšanu tiešsaistē informācijas sistēmā, tad pēc zemes vienību sadalīšanas vai apvienošanas veicama atkārtota meža inventarizācija vismaz sadalītajiem nogabaliem.  **Meža īpašnieka vai tiesiskā valdītāja**  **sniedzamā informācija**  Noteikumu projektā precizēta meža īpašnieka vai tiesiskā valdītāja pārskatos par iepriekšējā kalendārajā gadā veikto mežsaimniecisko darbību norādāmā informācija, t.i., informācija par vidējo koku augstumu pārskatos par meža atjaunošanu un ieaudzēšanu, un kārtība, kādā iesniedzami apliecinošie dokumenti, kas nepieciešami pārskatiem par meža atjaunošanu un pārskatiem par meža ieaudzēšanu pievienojamo meža reproduktīvā materiāla iegādi. Ir svītrotā prasība par iegādi apliecinošu dokumentu oriģinālu uzrādīšanu, kad tiek uzrādītas šo dokumentu kopijas. Ministru kabineta 2003.gada 21.oktobra noteikumu Nr.585 ”Noteikumi par grāmatvedības kārtošanu un organizēšanu” 35.11 punktā noteikts, ka preču izcelsmes un piederības noteikšanai preču saņemšanas un izsniegšanas vietās izmanto preču piegādes dokumentu. Preču piegādes dokuments ir dokuments, kurš apliecina preču piegādes un saņemšanas faktu un kurā ir ietverti dokumenta rekvizīti un informācija, tajā skaitā preču nosaukums, mērvienība un daudzums. Tādējādi meža reproduktīvā materiāla iegādi apliecinošs dokuments var būt preču piegādes dokuments, tostarp pavadzīme, vai arī attaisnojuma dokuments, tostarp bankas maksājuma uzdevums, ja tas satur meža reproduktīva materiāla identificēšanai nepieciešamo informāciju. Noteikumu projekts salīdzinājumā ar šā brīža regulējumu ir papildināts, paredzot iespēju pielīdzināt ieaudzēšanas pārskatu (mežaudzēs līdz 10 metru augstumam), ieaudzētas mežaudzes inventarizācijas datiem. Meža īpašnieks vai tiesiskais valdītājs VMD iesniedz ieaudzēšanas pārskatu, norādot konkrētus rādītājus, kā arī pievieno zemes robežu plāna vai situācijas plāna kopiju ar atzīmētu ieaudzēto platību. Pārskatā par meža ieaudzēšanu tiek norādīta visa nepieciešamā informācija, lai VMD reģistrētu platību (kas Nekustamā īpašuma valsts kadastra informācijas sistēmā nav reģistrēta kā mežs) MVR. Tādējādi pārskatos par meža ieaudzēšanu sniegtā informācija var tikt uzskatīta par ieaudzētas mežaudzes inventarizācijas datiem.  Noteikumu projekta 2.pielikuma 1.tabulā precizēti nosacījumi meža sadalīšanai nogabalos.  Atbilstoši Apgrūtināto teritoriju informācijas sistēmas likuma 7.panta 6. punktam datus par aizsargjoslām ap purviem sniedz VMD. Tādējādi pakāpeniski tiks nodrošināta informācijas ieguve par 10–100 ha lielu purvu aizsargjoslām 20 m platumā.  Noteikumu projekts paredz precizēt vairākus nogabalu raksturojošos rādītājus (3.pielikuma 1.tabula):  1) nogabala platības, šķērslaukuma, koku skaita un caurmēra noteikšanas pieļaujamo novirzi;  2) lapu kokiem līdz 10 gadu vecumam, skuju kokiem līdz 20 gadu vecumam augstumu un caurmēru dabā nenosaka, bet reģistrē vērtību atbilstoši 8. pielikumam „Vidējā augstuma augšanas gaita līdz 5 gadu krūšaugstuma vecumam atkarībā no bonitātes”;  3) tostarp nogabalu raksturojošos sekundāros rādītājus – mežaudzes koku sugu krāju, sastāva koeficientu mežaudzes formulā, mežaudzes biezību pa stāviem, aprēķināto mežaudzes krāju, mežaudzes šķērslaukumu un valdošās koku sugas bonitāti –, kurus, pamatojoties uz iesniegtajiem datiem, aprēķina VMD;  4) koku sugu, kuru īpatsvars mežaudzē ir 5% un mazāks, šķērslaukumu vai koku skaitu pieskaita proporcionāli pie mežaudzi veidojošo koku sugu šķērslaukuma vai koku skaita. VMD neaprēķina krāju koku sugām, kuru īpatsvars mežaudzē ir 5% un mazāks. Taču, lai arī šo koku sugu koki tiktu pieskaitīti mežaudzes kopējam šķērslaukumam vai koku skaitam, tas pieskaitāms pie mežaudzi veidojošo koku sugu šķērslaukuma vai koku skaita. |
| 3. | Projekta izstrādē iesaistītās institūcijas | Zemkopības ministrija sadarbībā ar VMD, AS „Latvijas valsts meži”, Latvijas meža īpašnieku biedrību, Meža inventarizācijas veicēju apvienību, Latvijas koksnes kvalitātes ekspertu savienību, SIA „Taxatio”, SIA „Rīgas meži” un Dabas aizsardzības pārvaldi. Noteikumu projektā ietverti minēto institūciju priekšlikumi. |
| 4. | Cita informācija | Projekts šo jomu neskar. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupa | Meža īpašnieki vai tiesiskie valdītāji (aptuveni 150 000) un meža inventarizācijas veicēji (Atbilstības novērtēšanas institūcijās reģistrēti aptuveni 450 meža inventarizācijas veicēji). |
| 2. | Tiesiskā regulējuma ietekme uz tautsaimniecību un administratīvo slogu | Institūcijām projekta tiesiskais regulējums nenosaka jaunas tiesības, ne arī jaunus pienākumus un veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Noteikumu projekts saistīts ar Zemkopības ministrijas izstrādātiem Ministru kabineta noteikumu projektiem “Meža inventarizācijas veicēju sertifikācijas un sertificēto personu darbības uzraudzības kārtība” un “Valsts meža dienesta maksas pakalpojumu cenrādis”. Minētie Ministru kabineta noteikumu projekti apstiprināšanai Ministru kabinetā virzāmi reizē.  Attiecībā uz meliorācijas kadastrā reģistrētiem grāvjiem, izdarot grozījumus Ministru kabineta 2007.gada 21.augusta noteikumos Nr.562 “Noteikumi par zemes lietošanas veidu klasifikācijas kārtību un to noteikšanas kritērijiem”, nepieciešams precizēt, ka mežā par ūdensobjektu zemi reģistrē tikai tos grāvjus, kas ir reģistrēti Meliorācijas kadastrā.  Izdarot grozījumus Ministru kabineta 2012.gada 10.aprīļa noteikumos Nr.263 “Kadastra objekta reģistrācijas un kadastra datu aktualizācijas noteikumi”, jāprecizē 74.punkts, šobrīd noteikto 5 % precizitāti aizstājot ar 10 % precizitāti. |
| 2. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un šīs**  **līdzdalības rezultāti** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par noteikumu projekta izstrādes uzsākšanu un priekšlikumu iesniegšanu 2014.gada 20.augustā tika nosūtīta VMD, AS „Latvijas valsts meži”, SIA „Rīgas meži”, LLU Meža fakultātei, Meža īpašnieku biedrībai, Latvijas koksnes kvalitātes ekspertu savienībai, Meža inventarizācijas veicēju apvienībai un SIA „Taxatio”. |
| 2. | Sabiedrības līdzdalība projekta izstrādē | Noteikumu projekta izstrādē iesaistījās VMD, Valsts zemes dienesta, AS „Latvijas valsts meži”, SIA „Rīgas meži”, LLU Meža fakultātes, Latvijas koksnes kvalitātes ekspertu savienības, Meža īpašnieku biedrības, SIA „Taxatio” un Meža inventarizācijas veicēju apvienības pārstāvji. Projekta sagatavošanas laikā 2014. un 2015.gadā notikušas 13 darba grupas sanāksmes. Sabiedrības pārstāvji darbam noteikumu projekta izstrādes darba grupā tika izvēlēti, aptverot visas meža inventarizācijas procesā iesaistītās un ieinteresētās sabiedrības interešu grupas. |
| 3. | Sabiedrības līdzdalības rezultāti | Noteikumu projektā ietverti minēto institūciju priekšlikumi.  Sabiedrības pārstāvju priekšlikumi noteikumu projekta procesā ir ņemti vērā, diskutablie jautājumi pārrunāti darba grupas sanāksmēs un piedāvāti kompromisa risinājumi. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes**  **nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās VMD. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs VMD pieejamos cilvēkresursus. |
| 3. | Cita informācija | Nav |

*Anotācijas III un V sadaļa – projekts šīs jomas neskar.*

Zemkopības ministrs Jānis Dūklavs

23.05.2016. 11:47

4814

L.Pamovska

67027101, [Lelda.Pamovska@zm.gov.lv](mailto:Lelda.Pamovska@zm.gov.lv)